**Samandráttur av avgerðum   
tiknar av Skatta- og avgjaldskærunevndini   
10. mai 2006**

**Avgerð frá 10.05.2006, mál nr. 05-02-21-51**  
Skattafrítt ferðaendurgjald og søla av ognarlutum til smápartafelag  
- skattafrítt endurgjald smb § 29, nr. 7) í skattalógini  
- keyp og søla millum óvildugar partar  
- ískoyti til løn  
- fjalt vinningsbýti  
- yvirprísur  
  
Kært varð um hækkingar, sum Toll- og Skattstovan hevði framt í skattskyldugu inntøku kærarans fyri 1999 og 2000. Viðgerðin hjá Toll- og Skattstovuni var framhald av máli nr. 04-02-21-20, har Skatta- og avgjaldskærunevndin í januar 2005 heimvísti partar av skattsetingini til nýggja viðgerð hjá skattavaldinum. Skatta- og avgjaldskærunevndin avgjørdi at staðfesta endurskoðaðu skattsetingarnar hjá Toll- og Skattstovuni.

**Avgerð frá 10.05.2006, mál nr. 05-02-21-45**- full skattskylda  
  
Kæruumboðið vísti á, at A var fluttur úr Føroyum í 1991, at hann hvørki átti hús ella bil í Føroyum og hevði ikki arbeitt aftur í Føroyum. Hann var bert í Føroyum av og á, tá hann hevði feriu. Hann metti seg tí hava slept skattskylduni til Føroya. Toll- og Skattstova Føroya metti hann ongantíð at hava slept skattskylduni til Føroya og vísti á, at hann hevði selt hús síni til B, sum hann livdi saman við og hevði fingið tvey børn saman við, og at hann partar av árinum búði í Føroyum saman við B. Skatta- og avgjaldskærunevndin staðfesti avgerðina hjá Toll- og Skattstovu Føroya.

**Avgerð frá 10.05.2006, mál nr. 05-02-23-20**  
- lán til vinnuvirki  
- tap av vinnuvirki  
  
Toll- og Skattstova Føroya noktaði kæraranum frádrátt fyri tap av láni til vinnuvirki, tí kærarin hevði ikki prógvað, at talan var um lán ella kautión, sum varð avtalað áðrenn 3. desember 1994. Kommunala Skattakærunevndin gav kæraranum viðhald í, at hann hevði rætt til frádrátt, men Skatta- og avgjaldskærunevndin broytti avgerðina hjá Kommunalu Skattakærunevndini og staðfesti avgerðina hjá Toll- og Skattstovu Føroya.